recursal/SuperWikiNEXT-32B huggingface dataset:
**SEAT Ibiza Typ 6F** on SEAT Ibizan viidennen sukupolven malli, jota on valmistettu vuodesta 2017 lähtien.

SEAT Ibiza Typ 6F (2017–)
-------------------------

Viidennen sukupolven Ibiza esiteltiin Geneven autonäyttelyssä keväällä 2017, ensimmäisenä modulaariselle MQB A0 -pohjalevylle perustuvana mallina. Hieman myöhemmin saapui samaa pohjalevyratkaisua käyttävä Volkswagen Polo VI. Myös SEATin pieni crossover-malli Arona perustuu samalle pohjalevylle. Uusi Ibiza on edeltäjäänsä 87 millimetriä leveämpi ja akseliväliltään 95 millimetriä pidempi, mutta kokonaispituudeltaan kaksi millimetriä lyhyempi. 355-litrainen tavaratila on aiempaa 63 litraa suurempi.

Vuoden 2017 Euro NCAP -kolaritestistä Ibiza sai tulokseksi täydet viisi tähteä.

Moottoreina olivat aluksi kolmesylinteriset vapaasti hengittävä 1,0 MPI (65/75 hv) ja turboahdettu 1,0 TSI (95/115 hv) sekä nelisylinterinen 1,5 TSI (150 hv). Vuoden 2017 lopulla tulivat dieselmoottori 1,6 TDI (80/95 hv) ja maakaasua polttoaineenaan käyttävä 1,0 TGI (90 hv). 

SEAT Ibiza FR
Ibiza FR -mallissa on urheilullisempi korimuotoilu, jäykempi jousitus, urheiluistuimet ja urheilullisia sisustuksen yksityiskohtia. Moottorivaihtoehdot ovat 1,0 TSI (115 hv), 1,5 TSI ja 1,0 TGI.

Viidennen sukupolven facelift-malli.
Huhtikuussa 2021 esiteltiin kasvojenkohotuksen kokenut Ibiza. Auto sai uuden SEAT-logon ja takaluukun keskellä olevan Ibiza-tekstin fontti muuttui samanlaiseksi kuin uudessa Leónissa. LED-ajovalot tulivat vakiovarusteeksi. Sisällä kojelautaa uudistettiin.

Lähteet
-------

1. 1 2  Kertaluokkaa isompi pikkuauto – tällainen on uusi Seat Ibiza *Moottori*.  9.3.2017. Viitattu 30.11.2017.
2. ↑  Ibiza jätti Polon kakkoseksi *Iltalehti*.  20.5.2017. Viitattu 30.11.2017.
3. ↑  SEAT Ibiza 2017 Euro NCAP. Viitattu 30.11.2017. (englanniksi)
4. ↑  Koeajo: Ansaittu titteli – Seat Ibiza 1.0 TSI FR *Tekniikan Maailma*.  5.2.2018. Viitattu 27.3.2018.
5. ↑  New 2021 SEAT Ibiza facelift arrives with styling and tech updates *Auto Express*.  15.4.2021. Viitattu 20.4.2021. (englanniksi)

Aiheesta muualla
----------------

* Kuvia tai muita tiedostoja aiheesta **SEAT Ibiza (2017)** Wikimedia Commonsissa
**SEAT Alhambra** on SEATin vuosina 1996–2020 valmistama tila-automalli. Sen nimi tulee Espanjan Granadassa sijaitsevasta Alhambran palatsista.

SEAT Alhambra Typ 7M (1996–2010)
--------------------------------

Ensimmäisen sukupolven Alhambra esiteltiin Geneven autonäyttelyssä keväällä 1996. Se on uudelleennimetty edellisenä vuonna markkinoille tullut Volkswagen Sharan, joka kehitettiin Fordin ja Volkswagen Groupin välisessä yhteistyössä. Ford nimesi mallinsa Galaxyksi. Kaikkia kolmea mallia valmistettiin Portugalin Palmelassa.

Vuonna 1999 testattu Volkswagen Sharan sai kolme tähteä viidestä Euro NCAP -kolaritestissä.

Ensimmäisen sukupolven facelift-malli.
Vuonna 2000 Alhambra koki perusteellisen kasvojenkohotuksen, jossa se sai uudempien SEAT-mallien mukaisen keulailmeen ja uudet takavalot. Sisällä kojelauta ja ohjauspyörä vaihtuivat uusiin.

SEAT Alhambra Typ 7N (2010–2020)
--------------------------------

Toisen sukupolven Alhambra esiteltiin vuonna 2010, ja se oli edelleen Volkswagen Sharanin sisarmalli. Autot olivat kokonaan Volkswagen Groupin omaa suunnittelua ja perustuvat muun muassa Volkswagen Passatissa ja Škoda Superbissa käytetylle A6-pohjalevylle. Takana on liukuovet, jotka helpottavat kulkua toiselle ja kolmannelle riville.

Vuoden 2010 Euro NCAP -kolaritestistä Alhambra sai tulokseksi täydet viisi tähteä.

Bensiinimoottoreina olivat aluksi 1,4 TSI (150 hv) ja 2,0 TSI (200 hv), dieselmoottorina 2,0 TDI (140/170 hv). 140-hevosvoimaisen yhteyteen oli valittavana neliveto. Syksyllä 2011 dieselistä tuli tarjolle myös 115-hevosvoimainen versio ja vuoden 2013 alussa 170-hevosvoimaisen teho nousi 177 hevosvoimaan.

Toisen sukupolven facelift-malli.
Vuonna 2015 Alhambra koki kevyen kasvojenkohotuksen, jossa uudistettiin sen ajovaloja ja etusäleikköä. Moottoriosastolla 2,0 TSI:n teho nousi 220 hevosvoimaan, 140-hevosvoimaisen dieselin 150 hevosvoimaan ja 177-hevosvoimaisen 184 hevosvoimaan.

Lähteet
-------

1. ↑  Volkswagen Sharan 1999 Euro NCAP. Viitattu 25.12.2017. (englanniksi)
2. ↑  SEAT Alhambra 2010 Euro NCAP. Viitattu 27.12.2017. (englanniksi)
3. ↑  New SEAT Alhambra 2015 facelift review *Auto Express*.  8.7.2015. Viitattu 27.12.2017. (englanniksi)

Aiheesta muualla
----------------

* Kuvia tai muita tiedostoja aiheesta **SEAT Alhambra** Wikimedia Commonsissa

SEATin automallit

|  |  |
| --- | --- |
| Nykyiset henkilöautomallit | 
* Arona
* Ateca
* Ibiza
* León
* Tarraco

 |
| Entiset mallit | 
* 124
* 124 Sport
* 127
* 128
* 131
* 132
* 133
* 600/800
* 850
* 1200 Sport
* 1400
* 1430
* 1500
* Alhambra
* Altea
* Arosa
* Córdoba
* Exeo
* Fura
* Inca
* Málaga
* Marbella
* Mii
* Panda
* Ritmo
* Ronda
* Toledo

 |
**SDTV** eli **vakiopiirtotelevisio** (standardipiirto, englanniksi Standard-definition television), tarkoittaa television kuvan siirto- ja esitystekniikkaa, joka käyttää PAL-, NTSC- ja SECAM-tekniikan kuvatarkkuutta mutta ei pysty esittämään HDTV:tä eli teräväpiirtosignaalia. Käsite tarkoittaa digitaalisen television lähetyksiä, joiden kuvatarkkuus on sama kuin analogisissa TV-lähetyksissä.

Digitaalisten lähetysten yleisimmät kuvatarkkuudet.

SDTV Suomessa
-------------

Suomessa olevat maanpäälliset digitaaliset lähetykset käyttävät pääosin HDTV-tekniikkaa ja SD-tekniikka tulee jäämään pois vuosien 2024-2025 aikana. Digita vastaa kuvan lähettämisestä maanpäällisesti DVB-T:nä. SD-tekniikassa kuvasignaali vastaanotetaan vastaanottajan digitaalisovittimessa ja muunnetaan PAL-standardin kuvaksi, joka siirretään yleensä scart-johdon kautta televisioon. Lähetyksen kuvasuhde on yleensä 4:3, mutta sama kuva voidaan myös TV:n näytöllä skaalata 16:9-kuvasuhteeseen, jos lähetys käyttää 16:9-kuvasuhdetta. Euroopassa digitaalinen SDTV käyttää DVB-standardia.

SDTV:n ominaisuuksia
--------------------

Digi-SDTV:n kuvanlaatu saattaa olla DVD:n kuvanlaatua hieman heikompi. Kuvan pakkausmenetelmä on sama, mutta DVD:llä kuvan bittivirta voi olla 9,8 Mbit/s, kun taas SDTV-multipleksissä sen bittivirta on asetettu vaihtelevasti 2–6 Mbit/s. Kummatkin käyttävät MPEG-2-pakkausalgoritmia.*lähde?*

SDTV:n (vakiopiirron) ja HDTV:n (teräväpiirron) erona on se, että SDTV:n kuvan kuvatarkkuus on pienempi, ja siksi se vie vähemmän tilaa. Digitaalisen signaalin pakkauksen ansiosta lähetysasemat voivat lähettää useaa SDTV-ohjelmaa samanaikaisesti yhden HDTV-ohjelman sijaan. Tulevaisuudessa voidaan sisältöä mahdollisesti jakaa tietoverkkojen avulla; silloin ryhmälähetyksen avulla käyttäjille voidaan tarjota heidän haluamaansa sisältöä tilauksesta.*lähde?*

Katso myös
----------

* Digitaalitelevisio
* Digitaalisovitin
* PAL, NTSC, SECAM
* DAB
* MPEG
* HDTV

Lähteet
-------

1. ↑  toimitus: Lisää HD-teräväpiirtoa antennitelevisioihin *Uusiteknologia.fi*.  13.2.2023.
**Ildefonse**, myös: **Ildephonsus**, **Ildefonso**, **Ildefonsus** tai **Toledon Ildephonsus** saksankielisestä ilmaisusta *valmis taisteluun* (607 Toledo, Espanja – 23. tammikuuta 667 Toledo, Espanja) oli espanjalainen aatelinen, Toledon arkkipiispa ja katolinen pyhimys. Mies on Toledon Eugenen sukulainen ja opiskeli Sevillassa kirkonopettaja Isidorus Sevillalaisen ohjauksessa. Ildefonse oli koko elämänsä harras Neitsyt Marian kunnioittaja, ja hänen kerrotaan nähneen kerran Marian katedraalissa ilmestyksessä enkeleiden ja pyhimysten kanssa. Ildefonse osallistui Toledon kahdeksanteen ja yhdeksänteen konsiiliin vuosina 653 ja 655. Ildefonsen pyhimystunnuksia ovat paimensauva ja piispa, joka saa Neitsyt Marialta stoolan,*selvennä* Hänet kuvataan piispana mitran, kepin, kynän ja kirjan kanssa. Häntä kuvanneita taiteilijoita ovat esimerkiksi El Greco, Velázquez, Murillo ja Zurbarán. Hän on Toledon suojeluspyhimys, ja hänen muistopäiväänsä vietetään 23. tammikuuta.

Elämä
-----

Ildefonse syntyi aatelisperheeseen vuonna 607 Espanjassa Toledossa. Vanhemmat uskoivat hänen saavan pappisviran, mutta hänestä tuli jo nuorena munkki Agalissa Tajojoella lähellä Toledoa olevaan pyhien Kosmaksen ja Damanioksen luostariin ja myös diakoni vuonna 630 sekä luostarin apotti. Hän laati useita kirjoja hienostuneella tyylillä, kirjoitti kuuluisia liturgisia rukouksia sekä kunnioitti Neitsyt Mariaa hartaasti. Vuoden 657 joulukuussa arkkipiispa Eugeniuksen kuoltua hänestä tuli Toledon arkkipiispa, ja hän oli virassa yhdeksän vuotta ja kaksi kuukautta ennen kuin kuoli 23. tammikuuta 667. Hänet haudattiin pyhän Leocadian basilikaan Toledoon. Hänen seuraajansa oli Quiricus (667-680).

Teokset
-------

Ildefonsen kirjoituksia on säilynyt vain neljä:*selvennä*

* *O glorious men*
* *Libellus de virginitate s. Mariae contra tres infideles*
* *The Knowledge of the Cross*
* *Liber de itinere deserti, quo itur post baptismum*

Lähteet
-------

1. 1 2 3 4 5  Saint Ildephonsus of Toledo *CatholicSaints.Info*.  23.1.2010. Viitattu 30.9.2018. (englanniksi)
2. 1 2 3  Sant' Ildefonso (Idelfonso) da Toledo su santiebeati.it *Santiebeati.it*. Viitattu 30.9.2018.
3. 1 2 3 4  St. Ildephonsus *Catholic encyclopaedia*. newadvent.org. Viitattu 30.9.2018. (englanniksi)
4. 1 2 3 4 5 6 7  sveti Ildefonz – nadškof *svetniki.org*.  22.1.2013. Viitattu 30.9.2018. (sloveeniksi)
5. 1 2 3  A Garner of Saints – Saint Ildefonso *CatholicSaints.Info*.  19.4.2017. Viitattu 30.9.2018. (englanniksi)
6. ↑  Butler’s Lives of the Saints – Saint Ildefonsus, Archbishop *CatholicSaints.Info*.  22.1.2013. Viitattu 30.9.2018. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
	+ 2
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Belgia
* Yhdysvallat
* Ruotsi
* Tšekki
* Australia
* Alankomaat
* Puola
* Portugali
* Vatikaani

 |
|  |
| Henkilöt | 
* Deutsche Biographie
* Trove

 |
|  |
| Muut | 
* SNAC
* IdRef

 |

 |
**Harri Järvinen** (s. 12. maaliskuuta 1958, Kuusankoski) työskenteli ennen eläköitymistään SAK:n yhteyspäällikkönä 2009-2023. Hänen vastuulleen kuuluivat muun muassa järjestön yhteiskuntavaikuttamista, puheenjohtajan avustamista, palkansaajakeskusjärjestösuhteet sekä kunta-, maakunta-, turvallisuus- ja valtion omistajaohjauspolitiikka.

SAK:hon Järvinen valittiin jo vuonna 2006 viestintäpäälliköksi. Hän johti SAK:n viestintää ja toimi Palkkatyöläisen päätoimittajana.

Lukion jälkeen Järvinen työskenteli paperitehtaassa, lastenkodissa ja kehitysvammalaitoksessa. Hän valmistui nuorisotyöntekijäksi Suomen Nuoriso-opistosta vuonna 1983 ja toimi nuoriso-ohjaajana Kuusankoskella vuosina 1983–1985. Hän on suorittanut myös tiedottajan tutkinnon (MTi) Markkinointi-instituutissa vuonna 1993.

Toimittajana Järvinen oli vuosina 1985–1997; ensin Kouvolan Sanomissa alue-, uutis- ja politiikan toimittajana sekä Demarissa politiikan, työmarkkinoiden ja talouden toimittajana. Vuosina 2000–2006 Järvinen toimi myös Suomen Sosialidemokraattisen Sanomalehtimiesliiton puheenjohtajana.

Viestintäuransa Järvinen aloitti Kunta-alan Ammattiliitto KTV:ssä vuonna 1997 tiedottajana ja toimi myöhemmin viestintäyksikön vastaavana ja viestintäpäällikkönä. 

Vuoden 2003 eduskuntavaaleissa Järvinen oli SDP:n viestintäpäällikkö. Vaalien jälkeen valitussa hallituksessa hän toimi valtiovarainministeri Antti Kalliomäen ja Eero Heinäluoman erityisavustajana ja demariryhmän viestintävastaavana. Useaan otteeseen hän toimi myös puolueensa hallitusryhmän sihteerinä/ykkösavustajana.

Järvinen on toiminut parlamentaarisen Maanpuolustustiedotuksen suunnittelukunnan (MTS) puheenjohtajana kaudella 2019–2023. Hän on ollut MTS:n jäsen vuodesta 2011 ja sitä ennen sen asiantuntijana vuosina 2006–2011. 

Järvinen on harrastanut keilailua vuodesta 1973 ja ollut mukana juniorien maajoukkueryhmässä. Täyden 300 sarjan hän on tehnyt kahdesti. Suomen Keilailuliiton puheenjohtajana Järvinen toimi vuosina 2008–2016. Hänet kutsuttiin SKL:n kunniapuheenjohtajaksi joulukuussa 2019.

Järvinen on saanut Suomen liikuntakulttuurin ja urheilun kultaisen ansioristin vuonna 2017 ja Suomen Valkoisen Ruusun ritarimerkin vuonna 2018.

Järvinen on naimisissa ja vuonna 2006 syntyneen tyttären isä.
**Barnabás Szőllős** (s. 13. joulukuuta 1998) on unkarilaissyntyinen Israelia edustava alppihiihtäjä. Hän edustaa Nivelco Racing Teamia.

Szőllős sijoittui nuorten olympialaisissa 2016 pujottelussa seitsemänneksi. Cortina d'Ampezzon MM-kilpailuissa 2021 hän oli alppiyhdistetyssä kolmastoista, suurpujottelussa 25:s, supersuurpujottelussa 29:s ja syöksylaskussa 30:s. Pekingin olympialaisissa 2022 hän sijoittui alppiyhdistetyssä kuudenneksi, millä hän sivusi jäätanssipari Galit Chaitin ja Sergei Sahnovskin Salt Lake Cityssä 2002 saavuttamaa Israelin parasta talviolympiasijoitusta. Alppiyhdistetyn pujotteluosuudella Szőllős oli toiseksi nopein ja syöksylaskuosuudella yhdestoista. Samojen kisojen suurpujottelussa hän sijoittui 22:nneksi, pujottelussa 23:nneksi sekä supersuurpujottelussa ja syöksylaskussa 30:nneksi. Courchevelin / Méribelin MM-kilpailuissa 2023 hän oli alppiyhdistetyssä yhdestoista.

Maailmancupissa Szőllős kilpaili ensimmäisen kerran joulukuussa 2021. Hän ei ole toistaiseksi saavuttanut maailmancupin pisteitä (tilanne 14.2.2022).

Myös hänen sisarensa Noa Szőllős on olympiatason alppihiihtäjä.

Lähteet
-------

1. 1 2 3  Barnabás Szőllős *Olympedia*.  (englanniksi)
2. 1 2 3 4 5  Barnabás Szőllős Kansainvälinen hiihtoliitto (FIS).  (englanniksi)
3. 1 2  Israeli skier Szollos surprises with 6th-place finish at Winter Olympics *timesofisrael.com*.  10.2.2022. Viitattu 14.2.2022. (englanniksi)
Stereokemiassa **Newman-projektio** on molekyylien kolmiulotteisen rakenteen esittämiseen käytetty tapa. Projektiolla esitään usein erityisesti alkaanien jonkin yksöissidoksen kiertymistä, ja tapaa, jolla sidoksen hiilten kemialliset ryhmät asettuvat suhteessa toisiinsa. Projektiota voidaan siten käyttää konformaatioiden ja konformeerien esittämiseen.

Esitystavan keksi yhdysvaltalainen kemisti Melvin Spencer Newman 1952 korvaamaan joissain tapauksissa Fischerin projektio, joka sopii joidenkin molekyylien stereokemian esitystapoihin, mutta ei konformaatioiden.

Soveltaminen
------------

Molekyyli käännetään siten, että tarkasteltu sidos on pituussuunnassa poispäin katsojasta. Lähemmäs katsojaa jäävien atomiryhmien väliset sidokset piirretään viivoin. Tätä puolta kutsutaan joskus *frontaaliseksi*. Kauempana katsojasta olevat sidokset piirretään viivoin, ja puolta kutsutaan joskus *distaaliseksi*. Frontaalisten ja distaalisten puolten väliin jäävän sidoksen kohdalle kuitenkin piirretään ympyrä. Tämän sisään jäävät distaaliset sidokset peittyvät (niitä ei piirretä).

Yleensä projektiota käytetään alkaanien konformaatioiden esittämiseen. Nämä voivat olla avoketjuisia kuten butaani alla (kuvissa on sama konformaatio):

|  |  |  |
| --- | --- | --- |
|  |  |  |
| Newman-projektio | "Keinuhevos"-malli | 3D rakenne |

Myös rengasrakenteita voidaan esittää, kuten sykloheksaanin tuolikonformaatio alla (kuvissa on sama konformaatio):

|  |  |  |
| --- | --- | --- |
|  |  |  |
| Newman-projektio | Viivamalli | 3D rakenne |

Kulmaa, johon frontaalisten ja distaalisten puolien välinen sidos kääntyy, kutsutaan joskus *dihedraalikulmaksi*.

Katso myös
----------

* Fischerin projektio
* Haworth-projektio
* Lewis-rakenne
* Viivakaava

Lähteet
-------

1. 1 2 3  GP Moss: Basic terminology of stereochemistry (IUPAC Recommendations 1996).  *Pure and Applied Chemistry*, 1.1.1996, 68. vsk, nro 12, s. 2193–2222. doi:10.1351/pac199668122193. ISSN 1365-3075. Artikkelin verkkoversio.
2. 1 2  MS Newman: A notation for the study of certain stereochemical problems.  *Journal of Chemical Education*, heinäkuu 1955, 32. vsk, nro 7, s. 344. doi:10.1021/ed032p344. ISSN 0021-9584. Artikkelin verkkoversio.
3. ↑  MS Newman *Record. Chem. Progr. (Kresge-Hooker Sci. Lib.)* 1952, 13. vsk, nro 111.

Aiheesta muualla
----------------

* Kuvia tai muita tiedostoja aiheesta **Newman-projektio** Wikimedia Commonsissa
**Sonröda träsk** on järvi Saltvikin ja Sundin rajalla Ahvenanmaan itäosassa. Sen pinta-ala on 42,5 hehtaaria. Etäisyys Maarianhaminasta on 22 kilometriä pohjoiskoilliseen. Valtaosa altaasta on Sundin alueella, pohjoisosa on Saltvikin alueella.

Maantiede
---------

Sonröda träskin pituus lounaasta koilliseen on 1,3 kilometriä. Järven levein kohta on noin puoli kilometriä. Saaria ei ole. Järveä reunustaa suurelta osin metsämaa, pohjoisessa on myös kulttuurimaisemaa. Itäisen rannan Björnödabergen kohoaa noin 50 metriä merenpinnan yläpuolella, eli lähes saman verran järven pinnan yläpuolelle. Björnödabergenin itäpuolisen Kvärsjön korkeustaso on 20,3 metriä mpy. Sonröda träskiin virtaa laskuoja koillisesta Askarträskistä, jonne etäisyys on noin 300 metriä. Askar träskin korkeustaso on metrin Sonröda träskiä ylempi. Sonröda träskin eteläkolkasta lähtee laskuoja Björby träskiin, jonne etäisyys on noin 200 metriä. Björby träskin korkeustaso on 0,1 metriä Sonröda träskiä alempi.

Sonröda träskin pohjoispuolella sijaitsee Syllöda träsk ja lounaispuolella Ryssböle träsk. Runsas kilometri etelään sijaitsee Ahvenanmaan maakuntajärvi Östra och Västra Kyrksundet.

Sonröda träsk (82.A44.1.005) kuuluu vesistöalueeseen 82.044A, joka on kolmannen jakovaiheen vesistö Saaristomeren rannikkoalueen ja Ahvenanmaan päävesistössä (82). Alueeseen 82.044A kuuluu yksitoista järveksi luokiteltua vakavettä, joista Östra och Västra Kyrksundet on laajin. Toiseksi laajin on Sonröda träsk, kolmanneksi laajin on Syllöda träsk ja neljänneksi laajin Storträsket.

Sundin kahdeksastatoista järvestä Sonröda träsk on laajin Östra och Västra Kyrksundetin jälkeen. Kolmanneksi laajin on Mösjö, joka sijaitsee Sonröda träskin koillispuolella.

Lähteet
-------

1. 1 2 3 4  Sonröda träsk, vakavesi, Sund
2. 1 2 3 4  Ympäristö.fi : Ympäristötiedon hallintajärjestelmä Hertta Ympäristötiedon hallintajärjestelmä Hertta. Viitattu 16.6.2021.
3. ↑  Sonröda träsk. Järviwiki. Viitattu 16.6.2021.
4. ↑  Ahvenanmaalla (82.044A). Järviwiki. Viitattu 16.6.2021.
5. ↑  Sund. Järviwiki. Viitattu 16.6.2021.
**Terttu Kyllikki Vartiainen** (o.s. Väänänen; 7. joulukuuta 1942 Helsinki – 7. tammikuuta 2018 Kuopio) oli suomalainen kemisti ja tutkija, joka toimi Kansanterveyslaitoksen tutkimusprofessorina ja Kuopion yliopiston ympäristökemian osa-aikaisena professorina. 

Vartiainen kirjoitti ylioppilaaksi Töölön yhteiskoulusta 1961. Hän opiskeli Helsingin yliopistossa matematiikkaa ja kemiaa, meni naimisiin vuonna 1964 lääkäri Eero Vartiaisen kanssa, josta myös tuli aikanaan professori. Terttu Vartiainen muutti perheineen Kuopioon 1973, ja valmistui filosofian maisteriksi 1976 (HY). Kuopion yliopistossa (nyk. Itä-Suomen yliopisto) hän suoritti lisensiaatin tutkinnon 1982 ja valmistui tohtoriksi 1988. Hänen englanninkielinen artikkeliväitöskirjansa (1988) käsitteli suomalaisen juomavesien myrkyllisyyttä ja oli otsikoitu *Mutagenicity of drinking waters in Finland*.

Vartiainen toimi assistenttina Kuopion yliopiston kemian laitoksella vuodesta 1973. Maisteritutkintonsa jälkeen hän oli Kuopion teknisessä opistossa kemian opettajana. Tämän jälkeen hän työskenteli erikoistutkijana Kansanterveyslaitoksen (KTL) ympäristöhygienian ja toksikologian osastolla 1985–1991, ja oli KTL:n laboratorion johtajana (1991-) ja tutkimusprofessorina (1998-) ja osastonjohtajana (2003-). Tämän ohella hän oli osa-aikainen Kuopion yliopiston ympäristökemian professori (1996–2007).

Lähteet
-------

1. ↑  Ympäristöpalkinto Terttu Vartiaiselle  5.6.2009. Yleisradio, yle.fi. Viitattu 13.1.2018.
2. 1 2 3  Terttu Vartiainen 1942–2018. Professori  2018. Helsingin Sanomat, hs.fi. Viitattu 13.1.2018.
3. 1 2 3 4  *Suomen professorit 1640–2007*, Professoriliitto, 2008 (ISBN 978-952-99281-1-8 ja 978-952-99281-2-5, viitattu 13 tammikuuta 2019), s. 794View and modify data on Wikidata
4. ↑  *Suomen professorit 1640–2007*, Professoriliitto, 2008 (ISBN 978-952-99281-1-8 ja 978-952-99281-2-5, viitattu 13 tammikuuta 2019), s. 793View and modify data on Wikidata
5. ↑  Terttu Vartiainen: Mutagenicity of drinking waters in Finland (PhD thesis/ Univ. of Kuopio, ISBN 951-47-1356-7; julkaistu sarjassa Kansanterveyslaitoksen julkaisuja. A ; 1988, 2. Publications of the National Public Health Institute. A, 0359-3584 ; 1988, 2)  1988. Kansanterveyslaitos (teostiedot via Suomen kansallisbibliografia Fennica). Viitattu 13.1.2018. [vanhentunut linkki]


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* VIAF
* WorldCat

 |

 |
**Tertsiini** on italialaisperäinen runomuoto, jonka säkeistöt rakentuvat kolmesta tavallisesti 11-tavuisesta jambisäkeestä.

Toinen säe riimittyy seuraavan säkeistön ensimmäisen ja kolmannen säkeen kanssa. Runoelman päättää yksinäinen säe, joka riimittyy viimeisen säkeistön keskimmäisen säkeen kanssa. Loppusointukaava on siten muotoa aba bcb cdc xyx y. Runomuodon lähtökohtana saattaa olla sisilialainen sonetti tai serventese-runous.

Tätä poikkeuksellisen vaativaa mittaa käytti ensimmäisenä Dante Alighieri eepoksessaan *Divina Commedia* (1321, *Jumalainen näytelmä*), jonka rakenteissa toistuva kolmijakoisuus symboloi pyhää kolminaisuutta. Sittemmin tertsiiniä ovat soveltaneet muun muassa Giovanni Boccaccio (*Amorosa visione*, 1342–1343), Francesco Petrarca (*I trionfi*, 1352–1374), Thomas Wyatt, John Milton, Percy Bysshe Shelley ("Ode to the West Wind", 1819), lordi Byron ("The Prophecy of Dante") ja W. H. Auden ("The Sea and the Mirror", 1944).

Lähteet
-------

1. 1 2 3  Tertsiini, Tieteen termipankki. Viitattu 5.9.2020 (cc-by-sa)
Henri Herz vuonna 1860.
**Henri Herz** (6. tammikuuta 1803 Wien – 4. tammikuuta 1888 Pariisi) oli itävaltalainen pianisti ja säveltäjä. Herz opiskeli Pariisin konservatoriossa, jossa hän sai ensimmäisen palkinnon 15-vuotiaana. Hän oli Friedrich Kalkbrennerin ohella Pariisin tärkein pianisti ennen kuin Frédéric Chopin ja Franz Liszt saapuivat kaupunkiin.

Herz oli suunnattoman suosittu esiintyjä salongeissa, ja hänen lukemattomat viehättävät mutta köykäiset salonkikappaleensa kävivät erittäin hyvin kaupaksi. Herz sijoitti pianotehtaaseen ja rakennutti konserttisalin. Hänellä oli erittäin paljon oppilaita: toisinaan oppitunnit piti vapaiden aikojen puutteessa aloittaa jo aamuviideltä. Herz teki vuosien 1845 ja 1851 välillä pitkän konserttikiertueen Yhdysvaltoihin, Meksikoon ja Länsi-Intian saarille. Kiertueen aikana esitettiin muun muassa hänen sävellyksensä kahdeksalle pianolle. Palattuaan Eurooppaan Herzistä tuli Pariisin konservatorion professori.

Herzin soitolle tunnusomaista olivat nopea sormitekniikka ja kevyt ääni. Felix Mendelssohnin mielestä hän muistutti soittajana nuorallatanssijaa tai akrobaattia.

Teoksia
-------

### Pianokonserttoja

* Nro 1 (A-duuri, op. 34; 1828)
* Nro 2 (op. 74)
* Nro 3 (d-molli, op. 87; 1835)
* Nro 4 (E-duuri, op. 131; 1843)
* Nro 5 (f-molli, op. 180; 1854)
* Nro 6 (A-duuri, op. 192; 1858), mukana kuoro
* Nro 7 (h-molli, op. 207; 1864)
* Nro 8 (As-duuri, op. 218; 1873)

Lähteet
-------

1. ↑  Harold C. Schonberg: *The Great Pianists*, s. 511–512. Simon & Schuster, 1987. ISBN 0-671-63837-8. (englanniksi)
2. 1 2 3  Harold C. Schonberg: *The Great Pianists*, s. 190–198. Simon & Schuster, 1987. ISBN 0-671-63837-8. (englanniksi)
3. 1 2 3 4 5 6  Allmusic.com: Henri Herz > Works
4. ↑  Klassika: Henri Herz (1803-1888): Werkverzeichnis
5. ↑  Gottschalk: Henri Herz (1803-1888) (Arkistoitu – Internet Archive)


|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Italia
* Israel
* Suomi (KANTO)
* Belgia
* Yhdysvallat
* Ruotsi
* Tšekki
* Kreikka
* Alankomaat
* Puola
* Portugali

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie
* Trove

 |
|  |
| Muut | 
* Europeana
* RISM
* SNAC
* IdRef

 |

 |
*Tämä artikkeli käsittelee BNSF Railwayn rataosaa. Union Pacific Railroadilla on samalla alueella samanniminen rataosa.*

**Dalhart Subdivision** on BNSF Railwayn Powder Riverin palvelualueeseen kuuluva rataosuus läntisessä Texasissa, Yhdysvalloissa. Rata yhdistää Amarillon kaupungissa sijaitsevan ratapihan Nevadan osavaltion rajalta alkavaan Coloradon Trinidadiin johtavaan Twin Peaks Subdivisioniin. Rataosan pituus on 192 kilometriä, ja se on kokonaan yksiraiteinen ja sähköistämätön.

Rataosan rakensi alun perin Fort Worth and Denver Railroad, ja sen hankki myöhemmin omistukseensa Burlington Northern Railroad, BNSF Railwayn edeltäjä. Rataosan eteläpää on huomattavan mutkainen, sillä se seurailee rosoisia jokilaaksoja Amarillosta Channingiin saakka. Channingin pohjoispuolella ratalinjaus suoristuu ja jatkuu lähe suorana Texasin ja Coloradon rajalle Texlineen.

Liikenne
--------

Yhdessä Coloradon La Juntaan johtavan lähes samansuuntaisen Boise City Subdivisionin kanssa peräkkäiset rataosat Dalhart Subdivision, Twin Peaks Subdivision ja Spanish Peaks Subdivision muodostavat kaksoisyhteyden Coloradossa sijaitsevan Pueblon kaupungin ja Amarillon välille. BNSF Railway käyttää Dalhart Subdivisionia pääasiassa pohjoiseen menevän liikenteen reittinä, Boise City Subdivisionin toimiessa etelään kulkevan liikenteen reittinä.

Liikenne koostuu pääasiassa tyhjistä hiilijunista, jotka liikennöivät Power River Basinin sekä Texasin hiilivoimaloiden välillä. Etelään päin suuntautuvaa liikennettä on satunnaisesti Amarillon ja Dalhartin välisellä osuudella. Union Pacific Railroadilla on radankäyttöoikeus Amarillon ja Dalhartin välillä.

Lähteet
-------

1. ↑  BNSF Railway: Colorado Division Employee Timetable No. 5, 29.11.2006 (Dalhart Subdivision, sivut 21–22).
2. 1 2 3  Wes Carr: Texas Panhandle – BNSF Dalhart Subdivision *trainweb.org*. Viitattu 24.1.2009. (englanniksi)
**Jacoby Rashi'd Jones** (s. 11. heinäkuuta 1984 New Orleans, Louisiana) on yhdysvaltalainen ammattilaisuransa lopettanut amerikkalaisen jalkapallon pelaaja, pelipaikaltaan laitahyökkääjä. Jones pelasi kahdeksan kautta NFL-liigassa vuosina 2007–2016.

Jones voitti kaudella 2012 Baltimore Ravensin riveissä Super Bowlin. Hän oli yksi mestaruuden avaintekijöistä, ja teki loppuottelussa kaksi maalia. Toinen maaleista oli Super Bowl -historian pisin, 108 jaardin palautus toisen jakson aloituspotkusta. Samalla kaudella hänet valittiin myös liigan tähdistöotteluun Pro Bowliin.

Urallaan Jones edusti Houston Texansia, Baltimore Ravensia, San Diego Chargersia ja Pittsburgh Steelersiä. Lisäksi hän pelasi vuonna 2017 NAL-liigassa. Syyskuussa 2017 Jones teki yhden päivän mittaisen sopimuksen Ravensin kanssa, jotta voisi lopettaa uransa Ravensin pelaajana.

Muuta
-----

Jones oli kilpailijana Dancing with the Stars -televisiosarjan 16. tuotantokaudella. Hän sijoittui kilpailussa kolmanneksi.

Lähteet
-------

1. 1 2  Jacoby Jones ESPN. Viitattu 19.9.2013. (englanniksi)
2. 1 2  Jacoby Jones Retires a Raven for All Time Baltimore Ravens. Viitattu 24.2.2019. (englanniksi)
3. ↑  Jacoby Jones Stats *pro-football-reference.com*. Viitattu 24.2.2019. (englanniksi)
Värmdön kirkko.
Värmdön saari.
**Värmdö** on saari ja entinen kunta Ruotsissa Tukholman läänissä ja Uplannin maakunnassa. Nykyään saari kuuluu pääosin laajempaan, mutta samannimiseen Värmdön kuntaan. Saaren länsiosa kuuluu Nackan kuntaan.

Värmdön entisen kunnan alueella sijaitsevia taajamia ovat Hemmesta, Skeppsdalsström, Kopparmora, Ängsvik, Värmdö-Evlinge ja Torsby. Alueella sijaitsee myös Värmdön kirkko.

Värmdö lähisaarineen on aikaisemmin muodostanut Värmdön pitäjän, josta on erotettu useita muita pitäjiä. Södra Ljusterö erotettiin vuonna 1631, Boo vuonna 1635, Möja vuonna 1638, Djurö vuonna 1683 ja Ingarö vuonna 1792. Vuoden 1862 kuntauudistuksessa pitäjän kirkolliset tehtävät siirrettiin Värmdön seurakunnalle ja maalliset tehtävät Värmdön maalaiskunnalle. Vuonna 1902 Värmdöstä erotettiin vielä Gustavsberg, joka muodosti oman maalaiskunnan ja seurakunnan. Vindö lähisaarineen liitettiin Djurön kuntaan vuonna 1926. Vaxholmin kaupunkiin puolestaan liitettiin vuonna 1913 Rindö lähisaarineen sekä vuonna 1950 Tynningö ja Skarpö. Maalaiskunta muutettiin vuonna 1971 Värmdön kunnaksi ilman rajamuutoksia. Vuonna 1974 tehdyssä kuntaliitoksessa muodostettiin nykyinen Värmdön kunta, joka on huomattavasti aiempaa kuntaa laajempi.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: sv:Värmdö socken
**Jillian Noel Hennessy** (s. 25. marraskuuta 1968 Edmonton, Alberta) on kanadalainen näyttelijä, joka tunnetaan televisiosarjoista *Kova laki* ja *Yli synkän virran*.

Elämäkerta
----------

### Lapsuus

Hennessy syntyi Edmontonissa, Albertassa. Hänen isänsä, John Hennessy, oli lihamyyjä, joka vaati huomattavasti matkustamista ja johti perheen toistuviin muuttoihin. Hänen äitinsä, Maxine, jätti perheen vuonna 1982, ja Jillin kasvatti osittain hänen isänäitinsä, Eleanor, joka asui Kitchenerissä, Ontariossa. Hänellä on nuorempi veli, John Hennessy Jr. ja identtinen kaksoissisko Jacqueline, joka on sanomalehtitoimittaja ja televisiojuontaja Kanadassa. Hennessyllä on irlantilaiset, ranskalaiset, ruotsalaiset ja italialaiset sukujuuret isänsä puolelta, ja suurimmaksi osaksi Ukrainan, kuten myös Itävallan, mustalaissukujuuret äitinsä puolelta. Hän valmistui Grand River Collegiate Institute:sta Kitcheneristä, Ontariosta.

### Ura

Hennessy ja hänen siskonsa esittivät kaksoispuhelintyttöjä elokuvassa *Erottomattomat* vuonna 1988. Hänet listattiin lyhyeksi ajaksi Dana Scullyksi *Salaiset kansiot* -sarjaan. Hennessy on kuuluisin rooleista Claire Kincaidina *Kova laki* -sarjassa (1993–1996) ja Jordan Cavanaugh'na *Yli synkän virran* -sarjassa. Vuonna 1999 Hennessy näytteli Lisaa lesbo-elokuvassa *Chutney Popcorn*, ja vuonna 2000 hän kirjoitti, tuotti ja apuohjasi indie-elokuvan *The Acting Class*.

9. kesäkuuta 2007 Hennessy pääsi Kanadan Walk Of Fameen.

### Yksityiselämä

Hennessy on naimisissa ravintoloitsija Paolo Mastropietron kanssa. Heillä on kaksi lasta, syyskuussa 2003 ja marraskuussa 2007 syntyneet pojat.

Lähteet
-------

1. ↑   (Arkistoitu – Internet Archive)

Aiheesta muualla
----------------

* Jill Hennessy Internet Movie Databasessa. (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Yhdysvallat
* Tšekki
* Alankomaat
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie
* Elonet

 |
|  |
| Muut | 
* Europeana
* SNAC
* IdRef

 |

 |
Manfred Kaltz
**Manfred Kaltz** (s. 6. tammikuuta 1953 Ludwigshafen am Rhein, Länsi-Saksa) on saksalainen entinen jalkapalloilija. Hän oli aktiiviuransa ajan pelipaikaltaan puolustaja.

Ura seurajoukkueessa
--------------------

Jalkapallon pelaamisen Kaltz aloitti 7-vuotiaana ja juniorivuosinaan hän pelasi VfL Neuhofenin (vuosina 1960-1968) TuS Altripin (1968–1970) ja Hamburger SV:n (1970–1971) joukkueissa. Hamburger SV:ssä hän pääsi pelaamaan myös aikuisten otteluita edustusjoukkueen mukana (581 ottelua, 76 maalia). Sen lisäksi Kaltz pelasi aikuisten tasolla myös FC Girondins de Bordeaux:n (1 ottelu) ja FC Mulhousen (12 ottelua, 1 maali).

Seurajoukkueuransa aikana hän saavutti Bundesliigan voiton kolmesti sekä Mestarien liigan, Saksan cupin ja Cup-voittajien cupin voitot kertaalleen.

Ura maajoukkueessa
------------------

Maajoukkuetasolla Kaltz edusti Länsi-Saksan jalkapallomaajoukkuetta vuosien 1975–1983 aikana kaikkiaan 69 ottelussa ja teki kahdeksan maalia. Hän oli mukana myös maan edustusmiehistössä vuosien 1978 ja 1982 MM-kilpailuissa, vuosien 1976 ja 1980 sekä vuoden 1972 kesäolympialaisissa.

Lähteet
-------

1. ↑  Manfred Kaltz *fifa.com*.  Arkistoitu 4.10.2013. Viitattu 2.10.2013. (englanniksi)
2. ↑  Manfred Kaltz *fussballdaten.de*. Viitattu 2.10.2013. (saksaksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Manfred Kaltz
**Discursus politicus de prudentia** (suom. *Valtio-opillinen väitöskirja järkevyydestä*) on Turun akatemian professorin Mikael Wexioniuksen laatima valtio-opin väitöskirja vuodelta 1641. Se on Suomen ensimmäinen väitöskirja ja ensimmäinen Suomessa painettu kirja. Teoksen nimi on kokonaisuudessaan *Discursus politicus de prudentia: tum legislatoriâ tum politicâ seu civili, Deo ter opt. maximo benign annuente*.

Väitöstilaisuus pidettiin Turun akatemiassa 18. joulukuuta 1641, vuosi akatemian perustamisen jälkeen. Väitöskirjaa puolusti ylioppilas Enevaldus Pontanus (myöh. Svenonius), mutta ajan tavan mukaan sen oli kirjoittanut väitöstyötä ohjannut professori Wexionius, jonka nimissä se myös julkaistiin. Wexionius ja Pontanus olivat molemmat saapuneet Turkuun Ruotsin Växjöstä. Kirjanpainajamestari Peder Wald perusti akatemian väitöskirjojen painattamista varten Turkuun Suomen ensimmäisen kirjapainon, ja painatti *Discursus politicus de prudentian* tiettävästi ensimmäisenä painotuotteenaan vuonna 1642.

*Discursus politicus de prudentia* käsittelee valtioviisautta ja se liittyy Wexioniuksen hyveitä käsitteleviin moraalifilosofisiin tutkimuksiin. Teoksen mukaan valtioviisaus (*prudentia*) on viisautta ja varovaisuutta, joka pyrkii toimimaan hyveellisesti valtion ja kansan parhaaksi. Teoksessa suositellaan lainsäädännön ohjenuoriksi oikeudenmukaisuutta, hyödyllisyyttä, toteuttamiskelpoisuutta, yhdenmukaisuutta jumalallisen ja luonnollisen oikeuden kanssa sekä selkeyttä ja lyhyyttä.

Bibliofiilien seura julkaisi teoksesta vuonna 1983 näköispainoksen, johon sisältyy Iiro Kajannon tekemä suomennos nimellä *Valtio-opillinen väitöskirja järkevyydestä*.

Lähteet
-------

1. 1 2 3 4  Joel Kuortti & Jukka-Pekka Pietiäinen: *100 merkittävää suomalaista tietokirjaa – Abckiriasta Mustaan orkideaan*, s. 18–19. Helsinki: Paasilinna, 2014. ISBN 978-952-2990-34-1.
2. ↑  Wexionius, Michael: *Valtio-opillinen väitöskirja järkevyydestä*. Julkaissut Matti Klinge ja tehnyt jälkikirjoituksen. Suomentanut Iiro Kajanto. Helsinki: Bibliofiilien seura, 1983. ISBN 951-99500-0-1. (latinaksi) ja (suomeksi)
3. ↑  Ilva, Jyrki: Suomen ensimmäinen väitöskirja verkossa *agricolaverkko.fi*.  Jyrki Ilva. Agricola – Suomen humanistiverkko / Historian laitos / Turun yliopisto.  Arkistoitu 3.2.2019. Viitattu 13.11.2022.

Aiheesta muualla
----------------

* Teos vapaasti luettavissa *Ethesis.fi*.  2006. Helsingin yliopisto.  Arkistoitu 13.12.2007. Viitattu 14.11.2022. (latinaksi)
**Jill Tokuda** (s. 3. maaliskuuta 1976) on yhdysvaltalainen poliitikko, joka valittiin vuonna 2022 Havaijin osavaltion toiseksi edustajaksi Yhdysvaltain edustajainhuoneeseen. Hän edustaa demokraattista puoluetta.

Tausta ja yksityiselämä
-----------------------

Tokuda on neljännen polven amerikanjapanilainen. Hänen esivanhempansa muuttivat Havaijille Okinawalta.

Vuonna 1994 Tokuda aloitti kansainvälisten suhteiden opinnot George Washingtonin yliopistossa, josta hän valmistui kandidaatiksi vuonna 1997.

Tokuda on naimisissa Kyle Michibatan kanssa. Parilla on kaksi poikaa.

Poliittinen ura
---------------

Tokuda valittiin ensimmäisen kerran Havaijin senaattiin vuonna 2006, jossa hän toimi vuoteen 2018.

Tokuda pyrki vuonna 2017 Havaijin varakuvernööriksi, mutta hän hävisi demokraattien esivaalit Josh Greenille.

Vuoden 2022 edustajainhuoneen vaaleissa Tokuda valittiin Havaijin 2. vaalipiirin edustajaksi hänen voitettuaan republikaaneja edustavan vastaehdokkaansa Joe Akanan. Vaalipiiri kattaa Oahun saaren maaseutualueet ja kaikki muut osavaltion saaret. Istuva edustaja Kaiali‘i Kahele ei lähtenyt enää ehdolle.

Lähteet
-------

1. 1 2 3  About *Representative Jill Tokuda*.  3.1.2023. Viitattu 7.3.2023. (englanniksi)
2. ↑  Jill Tokuda's Biography *Vote Smart*.  2023. Viitattu 7.3.2023. (englanniksi)
3. ↑  Tokuda announces plans to run for lieutenant governor *Honolulu Star-Advertiser*.  2.8.2017. Viitattu 7.3.2023. (englanniksi)
4. ↑  Primary Election 2018 – State of Hawaii – Statewide (pdf) *Office of Elections*.  11.8.2018. Viitattu 7.3.2023. (englanniksi)
5. ↑  Democrats Case, Tokuda win US House seats *Hawai'i Public Radio*.  8.11.2022. Viitattu 7.3.2023. (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* US Congress

 |

 |
Hypnos ja Thanatos, John William Waterhouse.
**Thanatos** (m.kreik. θάνατος) oli kreikkalaisessa mytologiassa kuoleman henkilöitymä, jonka roomalainen vastine oli Mors. Hän oli Nyksin, yön, ja Ereboksen, pimeyden, poika, sekä Hypnoksen, unen, kaksoisveli. Varhaisissa lähteissä hänet kuvataan siivekkääksi hahmoksi, joka oli aseistautunut miekalla. Hänen kerrottiin olevan kykenemätön tuntemaan sääliä ja vihaavan jopa kuolemattomia jumalia. Myöhemmin kun Elysion tuli vaihtoehdoksi sankareille ja hyveellisille, Thanatos muuttui kaunishahmoiseksi nuoreksi mieheksi. Thanatos yhdistettiin nimenomaan kivuttomaan kuolemaan — hänen kosketuksensa kerrottiin olleen hellä, kun taas hänen sisarensa Kerit olivat väkivaltaisen kuoleman henkiä.

Yleisesti ottaen Thanatos ei luovuttanut koskaan takaisin sitä, jonka kerran oli saanut käsiinsä. Tarustojen mukaan hänet saattoi kuitenkin joskus voittaa oveluudessa; temppu, jonka Sisyfos suoritti kahdesti. Kun Sisyfoksen tuli aika kuolla, hänen onnistui kahlita Thanatos tämän omiin kahleisiin ja estää siten ketään kuolemasta. Lopulta Ares vapautti Thanatoksen ja luovutti Sisyfoksen tälle, mutta jälleen Sisyfos huijasi Thanatosta ylipuhumalla Zeuksen päästämään hänet takaisin vaimonsa luokse.

Myös Admetos onnistui estämään Thanatoksen työskentelyä. Ensin Apollon sai kohtalottaret muuttamaan Admetoksen kohtaloa, jolloin Thanatos ei saanutkaan noudettua hänelle kuuluvaa ihmistä. Vaihtokauppana Admetoksen puoliso Alkestis menee hänen mukaansa miehensä puolesta — seikka, josta Thanatos hyvin happamasti Apollonille huomauttaa, mutta kun Thanatos on jo vienyt Alkestiin mukanaan, paikalle osuu Herakles, joka murheen murtaman Admetoksen kanssa puhuttuaan päättää hakea tämän puolison takaisin. Painin jälkeen Thanatos joutuu luovuttamaan hakemansa sielun Herakleelle, joka vie tämän takaisin miehensä luo.

Lähteet
-------

1. ↑  Hesiodos: *Jumalten synty* 211–225 (engl. käännös).
2. ↑  Hesiodos: *Jumalten synty* 758–766 (engl. käännös).
3. ↑  Euripides: *Alkestis* 1–76 (engl. käännös (Arkistoitu – Internet Archive)).
4. ↑  Euripides: *Alkestis* 773–1161 (engl. käännös (Arkistoitu – Internet Archive)).

Aiheesta muualla
----------------

* Kuvia tai muita tiedostoja aiheesta **Thanatos** Wikimedia Commonsissa
Manfred Mann’s Earth Band esiintymässä Saksassa 2010
Manfred Mann's earth band, Zelt Musik Festival 2017 Freiburg, Saksa 
**Manfred Mann’s Earth Band** on brittiläinen progressiivista rockia ja poppia soittava yhtye. Sen perusti 1970-luvun alussa eteläafrikkalaissyntyinen Manfred Mann, joka oli aiemmin soittanut yhtyeissä Manfred Mann ja Manfred Mann Chapter Three. Earth Bandin musiikki oli Mannin aikaisempiin yhtyeisiin verrattuna perinteisempää rockia. Yhtyeen albumi *The Roaring Silence* (1976) nousi top teniin, ja albumilta otettu Springsteen-cover "Blinded by the Light" nousi singlelistan ykköseksi. Yhtye toimii edelleen.

Nykyiset jäsenet
----------------

* Manfred Mann
* Jimmy Copley
* Mick Rogers
* Robert Hart
* Steve Kinch

Diskografia
-----------

* Manfred Mann's Earth Band (1972)
* Glorified Magnified (1972)
* Messin' (1973)
* Solar Fire (1973)
* The Good Earth (1974)
* Nightingales & Bombers (1975)
* The Roaring Silence (1976)
* Watch (1978)
* Angel Station (1979)
* Chance (1980)
* Somewhere in Afrika (1983)
* Criminal Tango (1986)
* Masque (1987)
* Soft Vengeance (1996)
* 2006 (2004)

Vierailut Suomessa
------------------

Manfred Mann’s Earth Band on vieraillut usein Suomessa. Helsingissä yhtye on esiintynyt ainakin Tavastialla 10.10.1973. Kulttuuritalon konsertti oli 29.11.1976 , ja Finlandiatalossa yhtye esiintyi 2.4.1979.  Konsertti Tavastialla oli vuorossa 11.10.1996. 

1974 Manfred Mann’s Earth Band esiintyi Yleisradion tuottamassa Plyysiä ja hyvää musiikkia -Pohjoisvisiosarjan osassa 3. Ohjelma kuvattiin TV1:n Pasilan televisiostudiossa ja lähetettiin Yle TV:1:ssä 5.12.1974. Ohjelma lähetettiin myös Ruotsin, Norjan ja Tanskan televisioissa.

Lähteet
-------

1. 1 2  Artist Biography, Richie Unterberger, AllMusic
2. ↑  Helsingin Sanomat 10.10.1973, sivu 43
3. ↑  Helsingin Sanomat 12.10.1973, sivu 23: "Maanläheinen Manfred"
4. ↑  Helsingin Sanomat 29.11.1976, sivu 12, "Viikon musiikkitapahtumia"
5. ↑  Helsingin Sanomat 2.4.1979, sivu 36
6. ↑  Helsingin Sanomat 11.10.1996, sivu 50
7. ↑  Helsingin Sanomat 5.12.1974, tv-palsta: "Säveliä meiltä ja muualta"

Aiheesta muualla
----------------

* Yhtyeen kotisivut
KeludKuva Kelud tulivuoresta.

|  |  |
| --- | --- |
| Tyyppi | 
kerrostulivuori |
| Sijainti | 
Jaava,  Indonesia |
| Korkeus merenpinnasta | 
1 731 m  |
| Purkautunut viimeksi | 
2014 |

|  |  |
| --- | --- |
| Koordinaatit | 
7° 56′ 00″ E, 112° 18′ 20″ IView and modify data on Wikidata  |

muokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**Kelud** (tunnetaan myös nimellä **Kelut**) on kerrostulivuori Indonesiassa, Jaavan saarella. Tulivuori sijaitsee Tyynenmeren tulirenkaan läheisyydessä. Tulivuori on purkautunut yli 30 kertaa 1000-luvulta lähtien. Tuhoisin purkaus oli vuonna 1586, jolloin yli 10 000 ihmistä kuoli. Vuonna 1919 purkaus aiheutti mutavyöryn, joka tappoi 5 000 ihmistä. Vuoden 1990 purkaus nosti tuhkaa ja pyroklastisia pilviä seitsemän kilometrin korkeuteen. Purkauksessa kuoli 30 ihmistä.

Helmikuussa 2014 vuori purkautui jälleen, ja 200 000 ihmistä evakuoitiin.

Lähteet
-------

1. 1 2  Kelut (Välilehdet Background ja Eruptive History) *Global Volcanism Program*. Smithsonian Institute. Viitattu 18.6.2014.
2. ↑  Kelut Volcano Volcano Live. Viitattu 18.6.2014.

Aiheesta muualla
----------------

* Kuvia tai muita tiedostoja aiheesta **Kelud** Wikimedia Commonsissa
**Sevran** [səvʁɑ̃] on Ranskan kunta Pariisin koillisella esikaupunkivyöhykkeellä noin 17 kilometriä Pariisin keskustasta koilliseen. Se sijaitsee Île-de-Francen hallintoalueella Seine-Saint-Denis’n departementissa Le Raincyn arrondissementissa. Vuoden 2012 väestölaskennan mukaan Sevranissa oli 49 442 asukasta.

Sevranin naapurikunnat ovat pohjoisessa ja idässä Villepinte, etelässä Livry-Gargan, lounaassa Vaujours ja lännessä Aulnay-sous-Bois.

Sevranissa on RER-linjan B asemat Sevran-Beaudottes ja Sevran-Livry sekä pikaraitiotielinjan T4 asemat Rougemont-Chanteloup ja Freinville-Sevran.

Vuonna 2013 yli puolet Sevranin asukkaista oli maahanmuuttajataustaisia, peräisin etenkin Algeriasta, Marokosta ja muualta Afrikasta. The Economist -lehden mukaan Sevran on yksi Pariisin metropolialueen köyhimmistä alueista, jonka asukkaista 36 prosenttia elää köyhyysrajan alapuolella ja 75 prosenttia yhteiskunnan tukemissa asunnoissa.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäiset artikkelit: fr:Sevran & en:Sevran
**Tritonuskorvauksella** tarkoitetaan musiikissa dominanttiseptimisoinnun korvaamista siitä tritonuksen päässä olevalla toisella dominanttiseptimisoinnulla. Sitä käytetään paljon lähinnä jazzmusiikissa.

Tritonuskorvaus säilyttää dominanttiseptimisoinnulle ominaisen tritonusintervallin eli asteikon 4. ja 7. sävelen. Lisäksi siinä on kaksi asteikkoon kuulumatonta säveltä alennettu 2. ja alennettu 6. sävel. Niillä on pyrkimys purkautua asteikon 1. ja 5. sävelelle eli toonikasoinnulle. Tällöin tritonuskorvaussoinnulla on sama toiminnallinen ominaisuus kuin alkuperäisellä dominanttiseptimisoinnulla eli pyrkimys purkautua toonikalle.

Seuraavassa on C-duurin dominanttiseptimisointu G7 ja sen tritonuskorvaussointu Db7. Siinä tritonusintervalli on G7 soinnun f ja h sävelten välillä. Vastaavasti Db7 soinnusta tritonus löytyy f sävelen ja ces sävelen väliltä. Ces sävel on enharmonisesti sama kuin h sävel.

Esimerkkinä tritonuskorvauksen käytöstä olkoon tavanomainen sointukulku IIm7-V7-Imaj7, joka reaalisoinnuilla merkittynä C duurissa on Dm7-G7-Cmaj7. Tritonuskorvauksella se muuttuu muotoon Dm7-Db7-Cmaj7. Jättämällä kvintit pois saadaan seuraavassa olevat sointukulut. Tällöin tritonuskorvauksella on saatu bassoon kromaattisesti eli puolisävelaskelin aleneva sävelkulku.

Nuottien alla olevissa sointuastemerkinnöissä Vs tarkoittaa viidennen asteen soinnun tritonuskorvausta.

Lähteet
-------

1. ↑  Stuart Smith:  Jazz Theory Book, sivu 59, 4. tarkistettu painos, 2008, viitattu 22.12.2017.
2. ↑  Levine, Mark, 1995: The Jazz Theory Book. Petaluma: Sher Music 1995, sivu 262.
3. ↑  Aarre Joutsenvirta, Jari Perkiömäki: Sointujen funktionaalisuus jazzissa, (Arkistoitu – Internet Archive) viitattu 22.12.2017
**Shiatsu** eli **šiatsu** on kehonkäsittelymuoto, joka perustuu kiinalaisen akupainannan perinteeseen. Shiatsu on kehitetty noin 1000 vuotta sitten.

Dosentti Jukka Martion mukaan shiatsua voidaan pitää yhtenä akupainannan muotona, tosin shiatsussa käsittely on laaja-alaisempaa.

Periaatteet ja käytäntö
-----------------------

Shiatsu on kokonaisvaltainen kehonhoitomuoto, joka perustuu kehon väitetyillä energiakanavilla eli meridiaaneilla sijaitsevien akupunktiopisteiden, tsubojen, paineluun. Hoidossa meridiaanien akupisteet käydään läpi muun muassa peukaloilla, polvilla, kyynärpäillä, rystysillä tai jalkaterillä painellen. Lisäksi hoito sisältää hierontaa, venyttelyjä ja heilutteluja. Asiakas makaa futon-patjalla hoidon ajan.

Tekniikat
---------

Shiatsun manuaaliset tekniikat ovat paljon vanhempia kuin muut tekniikat, kuten osteopatia, ja sen harjoittajat väittävät olevansa vanhin manipulaatiohoitokoulutuksen systemaattisesti aloittanut ammattikunta. Shiatsu-tekniikat vaihtelevat pehmeistä (esim. kädelläparantaminen ja sively) koviin (kiropraktiset tekniikat ja nikamien paikoilleen asettaminen).*lähde?*

Historia
--------

Shiatsu on vanhin fyysinen terapiamuoto, josta on olemassa kirjoitettua tekstiä.*lähde?* Tähän muistiin merkittyyn menetelmään kiinnitettiin huomiota lähes 3 000 vuotta sitten Keski-Kiinassa. Silloin sitä kutsuttiin nimellä Tien-An. Tämä tapahtui Keltaisen keisarin dynastian aikana 500 eaa. Varhainen muistiinmerkintä osuu samalle ajalle kuin ensimmäinen maininta akupunktiosta, joka on peräisin Kiinan pohjoisosasta. Molemmista tuli olennainen osa kiinalaista lääketiedettä ääreishermostoa koskevien samansuuntaisten teorioiden vuoksi 500-luvulla jaa.

Kun Tien-An esiteltiin japanilaisille, se sai nimen shiatsu.*lähde?* Shiatsun tunnetuksi tekemiseen vaikuttivat etenkin Michio Kushi, Shizuto Masunaga, Saul Goodman ja Tokujiro Namikoshi, joka länsimaisti shiatsuopetuksen. Kirjaimellisesti sana "shiatsu" tarkoittaa peukalolla painamista.

Lähteet
-------

* William Schultz: *Shiatsu* (Karisto)
* John Lewis: *Opi Shiatsua* (Tammi)

### Viitteet

1. ↑  šiatsu *Kielitoimiston sanakirja*. Kotimaisten kielten keskus. Viitattu 3.10.2021.
2. ↑  Jukka Martio: Akupunktuuri, akupainanta, shiatsu, vyöhyketerapia, kuppaus  27.11.2007. Terveyskirjasto:  Kustannus Oy Duodecim. Viitattu 23.4.2009. [vanhentunut linkki]

Aiheesta muualla
----------------

* Luonnonlääketieteen keskusliitto LKL ry
* Suomen Shiatsuyhdistys
* Shiatsu Finland ry